Efter godt tre uger med coronasmitte på Vendelbocentret i Sinda er der nu ikke flere beboere, der er smittede. 23 ud af 32 smittede ansatte er også raskmeldte.

Coronaudbruddet har indtil videre varet i godt tre uger, men nu er smitteudbruddet ved at være under kontrol i Sindal. Siden smitten blev konstateret den 12. juni er tre smittede beboere afgået ved døden. Men nu er de resterende 12 smittede beboere alle raskmeldt. Også blandt personalet, går det den rigtige vej. Ud af 32 ansatte er 23 raskmeldte. De resterende ni er stadig hjemsendte med positive tests. - Det er meget positivt. Vi begynder lige så stille at normalistere rutinerne, siger Leif Serup, direktør for Sundheds-, Ældre- og Handicapforvaltningen i Hjørring Kommune. Styrelsen for Patientsikkerhed har udstedt et påbud med restriktioner for besøg på ældrecentret Vendelbocentret, og de står endnu ved magt. Men flere andre steder i kommunen er man nu gået tilbage til normale tilstande og følger de landsdækkende anbefalinger. - Det giver ro, at man kan se, smitten ikke har spredt sig, og at smittetrykket i Hjørring er meget lavt, siger Leif Serup.